คนไทยส่วนใหญ่ห่วงการใช้สารเคมีทางการเกษตรที่มีอันตรายสูง 3 ชนิด ทำลายสุขภาพ
คนไทยส่วนใหญ่ห่วงการใช้สารเคมีทางการเกษตรที่มีอันตรายสูง 3 ชนิด ทำลายสุขภาพ นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า กรมควบคุมโรค สำรวจความคิดเห็นของประชาชนเกี่ยวกับโรคและภัยสุขภาพ DDC Poll เรื่อง สารเคมีทางการเกษตรที่มีอันตรายสูง 3 ชนิด ได้แก่ พาราควอต คลอร์ไพริฟอส และไกลโฟเซต จากประชาชนกลุ่มตัวอย่าง 3,500 คน ในพื้นที่ 25 จังหวัดทั่วประเทศ เมื่อวันที่ 9 - 13 ตุลาคมที่ผ่านมา จากการวิเคราะห์ข้อมูลสำคัญพบว่า ประชาชนมีความรู้เรื่องสารเคมีใช้ทางการเกษตร 3 ชนิดนี้ อยู่ในเกณฑ์ดี โดยร้อยละ 87.7 รู้จักและเคยได้ยินสารเคมีดังกล่าว และประชาชนส่วนใหญ่คิดว่า สารเคมีดังกล่าว ทำให้เกิดอาการผิดปกติคือ โรคผิวหนัง แผลติดเชื้อ รองลงมาคือคลื่นไส้ อาเจียน ถ่ายเหลว ประชาชนส่วนใหญ่คิดว่าคนทั่วไปได้รับสารเคมีดังกล่าวจากการสัมผัสการทำเกษตรกรรม รองลงมาคือการรับประทานอาหารหรือน้ำที่ปนเปื้อน พบประชาชน ร้อยละ 73.7 คิดว่าจะมีส่วนร่วมในการเลิกใช้สารเคมีดังกล่าวโดยเลิกซื้อผัก ผลไม้ หรือผลิตภัณฑ์ที่ใช้สารเคมีทางการเกษตรและประชาชนร้อยละ 59.2 คิดว่าถ้าไม่มีสารเคมีดังกล่าวใช้ในเกษตรกรรม จะเลิกใช้สารเคมีทางการเกษตร รองลงมาคือหันไปใช้เกษตรอินทรีย์ จากผลการสำรวจนี้ทำให้เห็นว่าประชาชนเป็นห่วงสุขภาพตนเองและคนในครอบครัว ตระหนักถึงอันตรายที่อาจเกิดขึ้นต่อสุขภาพจากการใช้สารเคมีทางการเกษตรที่มีอันตรายสูง 3 ชนิด ในส่วนของกรมควบคุมโรค และหน่วยงานในสังกัดทุกแห่ง สนับสนุนให้ยกเลิกการใช้สารเคมีทางการเกษตรที่มีอันตรายสูง 3 ชนิดนี้ พร้อมสนับสนุนองค์ความรู้ทางหลักวิชาการ และดำเนินการร่วมกับหน่วยงานที่เกี่ยวข้อง ในการพัฒนามาตรการทางกฎหมาย ตาม พ.ร.บ.ควบคุมโรคจากการประกอบอาชีพและโรคจากสิ่งแวดล้อม พ.ศ. 2562 เพื่อยกระดับการเฝ้าระวังภัยสุขภาพจากการสัมผัสสารเคมีทางการเกษตรกรรม ลดผลกระทบที่มีต่อสุขภาพของเกษตรกรและประชาชนในประเทศ